السلام عليكم .انا رزقني الله بطفل لديه اعاقه يعلم الله اني بحبه جدا جدا من يوم ما تولد وحبه في قلبي غير ابني التاني .المشكله عندي اني بكره ضعفي لما بشوف اطفال عندهم نفس مشكلته وتحسنوا بتضايق بحس اني انا السبب خايفه يكون ربنا ابتلاه بيه وبدل ما اساعده ادمره خايفه اكبر ومعرفش اتعامل معاه واحميه
من الأشياء اللي عجبتني في war for the planet of the apes (فيلم شفته السبوع اللي فات)= إنهم في إعادة إنتاجهم للنازية وهتلر لم يكتفوا بقضية اليهود ومعسكرات الاعتقال، وإنما وظفوا موقف النازية من الإعاقة توظيف ممتاز جدا ورائع ربما كان أروع ما في هذا الجزء من الثلاثية. الإعاقة في الحقيقة ليست إلا فرصة لرؤية عرض مفتوح للعواطف الإنسانية المخلصة والصادقة والنبيلة، وفرصة في الوقت نفسه لإبراز الكمال البشري، وإظهار العظمة الإنسانية، وتعريفنا بمدى قدرة الإنسان على تجاوز عنت النفس مقابل حمل الأمانة وتولي المسؤولية.  لما تخيلت موضوع تربية طفل معاق سيطر على ذهني نموذج شفته زمان لأم واحد صاحبي، كان أخوه معاق، وحجم المجهود اللي كنت بشوف أمه بتبذله معاه لما بأزورهم= خرافي بمعنى الكلمة، والحقيقة إن نماذج علاقة الأم بابنها المعاق هي نماذج حب صافي مكرر كده تسقط عند أقدامه كل نماذج هري الحب البشري اللي بيصدعنا الحبيبة بيها. اللي زيك خاصة في بلد متخلفة وسائل الإعانة والمساعدة للحالات دي تحت الصفر= بطلة بكل معنى الكلمة، واحدة ربنا اختار لها باب سجادة حمرا طويلة تفضل مفروشة لحد باب الجنة، انت مش محتاجة حتى أن أضع استثناء (إن صبرت) أنا عارف إنك صابرة وأدعو الله لك بالإعانة والتثبيت والسلامة من كل شر. مفيش داعي تخلي الوسوسة دي تدخلك في دوامة، انت قايمة بدورك زي الفل، وكل واحد فينا في دايرته حد زيك لازم يعرف إن شعبة من أعظم شعب الإيمان إنك تساعد واحدة زي دي لو في دايرتك، سيبك من الهري عن المشاريع الإصلاحية الكبرى اللي ما بتجيش، الست اللي زي دي ومساعدتها= عند الله بمنزلة فتح من الفتوح لو كنت تفقه دينك. اجمدي وشدي حيلك، واستعيني بالله، وأكثري من ذكره واحتساب الأجر وطلب الحول والقوة منه سبحانه، وانفتحي على من يريد مساعدتك ممن حولك، لا تنعزلي، وخلي بالك من أخوه وابني العلاقة بينهم وبينك كويس، شدي حيلك فيه جزء من جمال الحياة يكمن في خوض مشاقها وتحمل مسؤولياتها، ويكمن بالذات: في التضحية من أجل من نحب.